FI Euroopan unionin virallinen lehti L 129/10

KOMISSION ASETUS (EY) N:o 736/2006,

annettu 16 päivänä toukokuuta 2006,

Euroopan lentoturvallisuusviraston työmenetelmistä standardointitarkastuksia suoritettaessa

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta 15 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1592/2002 (1) ja erityisesti sen 16 artiklan,

on kuullut asetuksen (EY) N:o 1592/2002 54 artiklan 1 kohdassa tarkoitettua komiteaa

sekä katsoo seuraavaa:

(1) Asetuksen (EY) N:o 1592/2002 12 artiklan 2 kohdan d alakohdassa säädetään, että Euroopan lentoturvallisuusviraston, jäljempänä ’viraston’, on suoritettava tarkastuksia ja tutkimuksia, jotka ovat sen tehtävien hoidon kannalta tarpeellisia

(2) Asetuksen (EY) N:o 1592/2002 16 artiklan 1 kohdassa ja 45 artiklan 1 kohdassa säädetään, että viraston on avustettava komissiota asetuksen ja sen täytäntöönpanosääntöjen soveltamisen seurannassa suorittamalla jäsenvaltioiden toimivaltaisia viranomaisia koskevia standardointitarkastuksia.

(3) Asetuksen (EY) N:o 1592/2002 45 artiklan 4 kohdassa säädetään, että jäsenvaltion toimivaltaista viranomaista koskevan tarkastuksen edellyttäessä yrityksen tai yritysten yhteenliittymän tarkastamista, viraston olisi sovellettava asetuksen 46 artiklan säännöksiä.

(4) Viraston olisi raportoitava komissiolle asetuksen (EY) N:o 1592/2002 45 artiklan soveltamiseksi suoritetuista tarkastuksista.

(5) Asetuksen (EY) N:o 1592/2002 16 artiklan 4 kohdassa edellytetään komission vahvistavan standardointitarkastuksia suoritettaessa sovellettavat viraston työmenetelmät.

(6) Työmenetelmissä olisi otettava huomioon ne jäsenvaltioiden säännökset, jotka koskevat viraston suorittamiin tarkastuksiin osallistuvan jäsenvaltioiden henkilöstön hyväksymistä ja valtuuttamista.

(7) Ilma-alusten ja niihin liittyvien tuotteiden, osien ja laitteiden lentokelpoisuus- ja ympäristöhyväksyntää sekä suunnittelu- ja tuotanto-organisaatioiden hyväksyntää koskevista täytäntöönpanosäännöistä 24 päivänä syyskuuta 2003 annetussa komission asetuksessa (EY) N:o 1702/2003 (2) säädetään menettelystä, jota kansallisten ilmailuviranomaisten on noudatettava näitä sääntöjä täytäntöön pannessaan.

(8) Lentokelpoisuuden ja ilmailutuotteiden, osien ja laitteiden ylläpidosta, ja näihin tehtäviin osallistuvien organisaatioiden ja henkilöstön hyväksymisestä 20 päivänä marraskuuta 2003 annetussa komission asetuksessa (EY) N:o 2042/2003 (3) säädetään menettelystä, jota kansallisten ilmailuviranomaisten on noudatettava näitä sääntöjä täytäntöön pannessaan.

(9) Tässä asetuksessa säädetyillä työmenetelmillä ei rajoiteta komissiolle perustamissopimuksessa annettua täytäntöönpanovaltaa,

ON ANTANUT TÄMÄN ASETUKSEN:

1 artikla

Kohde

Tässä asetuksessa vahvistetaan työmenetelmät jäsenvaltioiden kansallisia ilmailuviranomaisia koskevien standardointitarkastusten suorittamiseksi asetuksen (EY) N:o 1592/2002 1 artiklan 1 kohdan kattamilla aloilla.

2 artikla

Määritelmät

Tässä asetuksessa tarkoitetaan

a) ’tarkastuksella’ asetuksen (EY) N:o 1592/2002 16 artiklan 1 kohdassa ja 45 artiklassa tarkoitettuja standardointitarkastuksia, joita virasto suorittaa seuratakseen, miten kansalliset ilmailuviranomaiset soveltavat kyseistä asetusta ja sen täytäntöönpanosääntöjä;

b) ’kansallisilla ilmailuviranomaisilla’ asetuksen (EY) N:o 1592/2002 45 artiklassa tarkoitettuja jäsenvaltioiden toimivaltaisia viranomaisia;

c) ’viraston valtuuttamalla henkilöstöllä’ henkilöitä, jotka virasto on laillisesti valtuuttanut suorittamaan jäsenvaltioiden toimivaltaisia viranomaisia sekä yrityksiä tai yritysten yhteenliittymiä koskevia tarkastuksia sen tarkistamiseksi, miten nämä viranomaiset soveltavat asetusta (EY) N:o 1592/2002;

d) ’jäsenvaltioiden valtuuttamalla henkilöstöllä’ henkilöitä, jotka jäsenvaltioiden toimivaltaiset viranomaiset ovat laillisesti valtuuttaneet avustamaan virastoa tarkastusten suorittamisessa.

3 artikla

Tarkastusten suorittamista koskevat periaatteet

1. Virasto suorittaa asetuksen (EY) N:o 1592/2002 ja sen täytäntöönpanosääntöjen noudattamisen arvioimiseksi kansallisia ilmailuviranomaisia koskevia tarkastuksia, joissa se selvittää erityisesti sitä, miten kyseiset viranomaiset noudattavat asetuksen (EY) N:o 1702/2003 liitteen (Osa 21) säännöksiä ja asetuksen (EY) N:o 2042/2003 liitteiden I (Osa M), II (Osa 145), III (Osa 66) ja IV (Osa 147) säännöksiä, ja laatii asiasta raportin.

2. Standardointitarkastuksiin voi 1 kohdan soveltamiseksi sisältyä tarkastuksen kohteena olevan kansallisen ilmailuviranomaisen valvonnassa olevien yritysten tai yritysten yhteenliittymien tarkastuksia.

3. Standardointitarkastukset suoritetaan avoimesti, tehokkaasti, yhdenmukaisesti ja yhtenäisesti.

4. Virasto suorittaa standardointitarkastukset säännöllisesti ja tekee tarpeen mukaan lisätarkastuksia.

5. Tätä asetusta sovelletaan rajoittamatta asetuksen (EY) N:o 1592/2002 11 ja 47 artiklan ja komission päätöksen 2001/844/EY, EHTY, Euratom (4).

4 artikla

Tietojenvaihto

1. Kansallisten ilmailuviranomaisten on annettava virastolle pyynnöstä kaikki sen tarkastusten suorittamiseksi tarvittavat tiedot.

2. Esittäessään tällaisen tietopyynnön jäsenvaltion kansalliselle ilmailuviranomaiselle ja/tai yritykselle tai yritysten yhteenliittymälle virasto ilmoittaa pyynnön oikeusperustan ja tarkoituksen, täsmentää tarvittavat tiedot ja vahvistaa määräajan, jossa tiedot on toimitettava.

5 artikla

Tarkastusryhmien ja ryhmänvetäjien koulutus ja pätevyysvaatimukset

1. Virasto laatii koulutusohjelmia antaakseen asianmukaisen pätevyyden tulevana viraston valtuuttamana henkilöstönä toimivalle henkilökunnalleen ja jäsenvaltioiden valtuuttamalle henkilöstölle, jotta nämä voivat osallistua kansallisia ilmailuviranomaisia koskeviin tarkastuksiin ja tarvittaessa yrityksiä tai yritysten yhteenliittymiä koskeviin tarkastuksiin.

2. Virasto vahvistaa pätevyysvaatimukset henkilöstölleen ja tarkastusryhmiin osallistuvalle jäsenvaltioiden henkilöstölle. Näihin pätevyysvaatimuksiin kuuluvat auditointimenetelmien tuntemus ja niistä hankittu kokemus sekä teoreettiset tiedot ja käytännön kokemus asetuksen (EY) N:o 1592/2002 ja sen täytäntöönpanosääntöjen kattamista asiaan liittyvistä teknisistä kysymyksistä.

3. Ryhmänvetäjillä on oltava merkittävää työkokemusta asetuksen (EY) N:o 1592/2002 ja sen täytäntöönpanosääntöjen kattamilta aloilta sekä vähintään viiden vuoden kokemus tarkastajina ja/tai auditoijina standardoinnin alalla. Sekä ryhmänvetäjille että ryhmän jäsenille on annettava soveltuvia standardointivaatimuksia ja -menettelyjä koskevaa koulutusta. Ryhmän jäsenillä on oltava vähintään viiden vuoden ajalta käytännön kokemusta tarkastuksen kattamalta alalta, ja heidän on oltava perehtyneitä laatujärjestelmien tarkastuksiin.

6 artikla

Tarkastusryhmien muodostaminen

1. Viraston perustamat ryhmät suorittavat tarkastukset. Jokaisessa ryhmässä on vetäjä ja vähintään kaksi jäsentä. Lisätarkastuksia tehdessään virasto voi muuttaa tarkastusryhmien kokoa. Ryhmänvetäjät ovat viraston valtuuttamaa henkilöstöä. Ryhmän jäsenet ovat viraston ja/tai jäsenvaltioiden valtuuttamaa henkilöstöä.

2. Jäsenvaltioiden kansalliset viranomaiset voivat lähettää jäsenvaltion henkilöstöä, joka on saanut viraston järjestämän asianmukaisen koulutuksen, täyttää 5 artiklassa asetetut viraston pätevyysvaatimukset ja on osallistunut kansallisia ilmailuviranomaisia ja/tai niiden valvonnassa olevia yrityksiä tai yritysten yhteenliittymiä koskeviin tarkastuksiin, osallistumaan jäsenvaltioiden valtuuttamana henkilöstönä viraston johtamiin tarkastusryhmiin. Jäsenvaltioiden valtuuttama henkilöstö ei saa osallistua oman jäsenvaltionsa toimivaltaista viranomaista koskeviin tarkastuksiin.

3. Viraston on ryhmiä perustaessaan varmistettava, että ryhmien jäsenillä ei ole eturistiriitoja tarkastettaviin kansallisiin viranomaisiin eikä tarkastettaviin yrityksiin tai yritysten yhteenliittymiin nähden. Kun on kyse jäsenvaltioiden valtuuttamasta henkilöstöstä, lähettävän kansallisen ilmailuviranomaisen on annettava eturistiriitojen puuttumista koskeva vakuutus.

4. Jäsenvaltioiden on nimitettävä kansallinen koordinaattori avustamaan virastoa prosessin kaikissa vaiheissa ja varmistettava, että tarkastusryhmiä saatetaan koko tarkastuksen ajan.

5. Virasto pyytää hyvissä ajoin ennen tarkastuksen käynnistämistä kansallisilta ilmailuviranomaisilta tietoa jäsenvaltioiden valtuuttaman henkilöstön käytettävyydestä tarkastuksen suorittamiseksi. Tarkastuksia suunnitellessaan virasto pyrkii siihen, että tarkastuksiin osallistuu valtuutettua henkilöstöä tasapuolisesti eri jäsenvaltioista.

6. Virasto vastaa menoista, jotka aiheutuvat 9 artiklan 1 kohdan a alakohdan mukaisesta kansallisten koordinaattorien osallistumisesta samoin kuin jäsenvaltioiden valtuuttaman henkilöstön osallistumisesta viraston suorittamiin tarkastuksiin ja tutkintaan, yhteisön sääntöjen mukaisesti ja rajoittamatta yhteisön vuotuista talousarviomenettelyä.

7 artikla

Tarkastusten suorittaminen ja niistä raportoiminen

Kansallista ilmailuviranomaista ja tarvittaessa yritystä tai yritysten yhteenliittymää koskevaan standardointitarkastukseen kuuluu seuraavat vaiheet:

a) tarkastusta edeltävä vähintään kymmenen viikon valmisteluvaihe;

b) varsinainen tarkastus;

c) tarkastusta seuraava enintään 12 viikon raportointivaihe

d) raportointivaihetta seuraava enintään 16 viikon seurantavaihe

e) seurantavaiheen loppuun ajoittuva päätösvaihe.

8 artikla

Valmisteluvaihe

Valmisteluvaiheen aikana virasto

a) ilmoittaa tarkastuksesta kansalliselle ilmailuviranomaiselle vähintään kymmenen viikkoa ennen tarkastuskäyntiä, kerää tarkastuskäynnin valmistelemiseksi tarvittavat tiedot, määrittää tarkastuksen ohjelman ja päättää tarkastusryhmän kokoonpanosta sekä ottaa huomioon siihen mahdollisesti tehtävät muutokset ja

b) toimittaa kansalliselle ilmailuviranomaiselle tarkastusta koskevan ilmoituksen myötä tarkastusta koskevan kyselylomakkeen, jonka tarkastuksen kohteena oleva kansallinen ilmailuviranomainen ja tarvittaessa kyseisen kansallisen ilmailuviranomaisen tarkastuksen yhteydessä tarkastettava yritys tai yritysten yhteenliittymä täyttävät vähintään kuusi viikkoa ennen tarkastuskäyntiä.

9 artikla

Varsinainen tarkastus

1. Varsinaisen tarkastuksen aikana virasto

a) järjestää valmistelu- ja yhteenvetokokouksen tarkastusryhmän ja tarkastuksen kohteena olevan kansallisen ilmailuviranomaisen kansallisen koordinaattorin kesken joko kyseisen kansallisen ilmailuviranomaisen tiloissa tai sen omissa tiloissa; kokouksissa keskitytään lähinnä organisatorisiin näkökohtiin ja tarkastuskäynnin yleiseen toteuttamiseen;

b) toteuttaa tarkastuskäyntejä (avaus- ja päätöskokous mukaan luettuina) kansallisen ilmailuviranomaisen päätoimipaikassa ja tarvittaessa aluetoimipaikoissa; kansallisten ilmailuviranomaisten tarkastuksiin voi kuulua myös niiden valvonnassa olevien yritysten tai yritysten yhteenliittymien tarkastuksia;

c) haastattelee tarkastuksen kohteena olevan kansallisen ilmailuviranomaisen henkilöstöä ja tutkii asiakirjat, tiedot, menettelyt ja mahdollisen muun asiaankuuluvan aineiston noudattaen tämän asetuksen 18 artiklan nojalla vahvistettavia menettelyjä ja varmistaen tarkastuksen avoimuuden ja johdonmukaisuuden;

d) esittää tarkastuksen kohteena olevalle kansalliselle ilmailuviranomaiselle päätöskokouksessa alustavan raportin; raportin olisi sisällettävä tarkastuksen kohteena olevan kansallisen ilmailuviranomaisen tarkastuskäynnin aikana mahdollisesti esittämät huomautukset sekä kansalliselle ilmailuviranomaiselle osoitettu kehotus toteuttaa välittömiä ja tehokkaita korjaavia toimia välittömän turvallisuusriskin poistamiseksi, jos tällainen riski havaitaan tarkastuksen aikana;

e) edellyttää, että a alakohdassa tarkoitetussa yhteenvetokokouksessa esitetään näyttöä tarkastuksen kohteena olevan kansallisen ilmailuviranomaisen toteuttamista korjaavista toimista.

2. Suorittaessaan 1 kohdassa tarkoitettuun vaiheeseen liittyviä tehtäviään virasto voi haastatella ketä tahansa luonnollista tai oikeushenkilöä tietojen keräämiseksi tarkastuksen kohteesta. Jos haastattelu tapahtuu jonkin yrityksen tiloissa, virasto ilmoittaa asiasta kahden viikon varoitusajalla sen jäsenvaltion kansalliselle ilmailuviranomaiselle, jonka alueella haastattelu tehdään, samoin kuin sille ilmailuviranomaiselle, jonka valvontaan kyseinen yritys kuuluu. Kyseisen jäsenvaltion kansallisen ilmailuviranomaisen pyynnöstä sen henkilöstö voi avustaa viraston valtuuttamaa henkilöstöä haastattelun tekemisessä.

10 artikla

Raportointivaihe

Raportointivaiheessa virasto laatii lopullisen tarkastusraportin, joka sisältää yksityiskohtaiset tiedot tarkastuksen toteuttamisesta ja jossa käsitellään erityisesti 13 artiklassa kuvattuja tarkastuksen kuluessa havaittuja seikkoja. Raportti sisältää lisäksi tarkastuksen kohteena olleen kansallisen ilmailuviranomaisen mahdollisesti esittämät huomautukset. Lopullinen tarkastusraportti osoitetaan tarkastuksen kohteena olleelle kansalliselle ilmailuviranomaiselle, komissiolle ja kyseiselle jäsenvaltiolle. Komissio voi myöhemmin toimittaa raportin kaikille kansallisille ilmailuviranomaisille.

Jos alustavassa tarkastusraportissa vaaditaan 9 artiklan 1 kohdan d alakohdan mukaisesti välittömiä korjaavia toimia eikä kyseinen kansallinen ilmailuviranomainen vastaa tällaisiin pyyntöihin tyydyttävällä tavalla, tästä on esitettävä näyttöä lopullisessa tarkastusraportissa.

11 artikla

Seurantavaihe

Seurantavaiheessa virasto

a) sopii 16 viikon kuluessa vaiheen käynnistymisestä tarkastuksen kohteena olleen kansallisen ilmailuviranomaisen kanssa toimintasuunnitelmasta, jossa määritellään mahdolliset korjaavat toimet ja aikataulu, jossa 7 artiklan mukaisesti havaittujen mahdollisten puutteiden korjaamiseen tähtäävät toimet on toteutettava;

b) alkaa seurata yhteisesti sovittujen korjaavien toimien edistymistä; tarkastuksen kohteena olleen kansallisen ilmailuviranomaisen on toimitettava virastolle tieto siitä, että korjaavat toimet on otettu käyttöön.

12 artikla

Päätösvaihe

Päätösvaiheessa virasto

a) tarkistaa ja validoi, että toimintasuunnitelman toteuttamisessa on edistytty tyydyttävästi; tarkastuksen kohteena olleen kansallisen ilmailuviranomaisen on tätä varten toimitettava virastolle tieto siitä, että korjaavat toimet on otettu käyttöön;

b) antaa loppulausunnon, kunhan tarkastuksen kohteena ollut kansallinen ilmailuviranomainen on toteuttanut toimet sitä tyydyttävällä tavalla. Lausunto osoitetaan tarkastuksen kohteena olleelle ilmailuviranomaiselle, kyseiselle jäsenvaltiolle sekä komissiolle. Komissio voi myöhemmin toimittaa raportin kaikille kansallisille ilmailuviranomaisille.

13 artikla

Tarkastuksen tulokset

Kun arvioidaan asetuksen (EY) N:o 1592/2002 ja sen täytäntöönpanosääntöjen noudattamista, lopullisessa tarkastusraportissa esitetyt havainnot luokitellaan seuraavasti:

a) täysin vaatimustenmukainen;

b) vaatimusten mukainen mutta parannuksia suositellaan tehokkuuden lisäämiseksi [viittaus asiaan liittyviin sääntöihin] osalta;

c) ei vaatimusten mukainen, vähäisiä puutteita koskevaa objektiivista näyttöä, joka osoittaa, että soveltuvia vaatimuksia ei noudateta [viittaus asiaan liittyviin sääntöihin] osalta; puutteet saattavat aiheuttaa huolta standardoinnin kannalta;

d) ei vaatimusten mukainen, vakavia puutteita koskevaa objektiivista näyttöä, joka osoittaa, että soveltuvia vaatimuksia ei noudateta [viittaus asiaan liittyviin sääntöihin] osalta; jos puutteita ei korjata viipymättä, ne aiheuttavat standardoinnin lisäksi huolta turvallisuuden kannalta;

e) ei sovellettavissa;

f) ei varmennettu, jos tarkastuksen kohteena ollut kansallinen ilmailuviranomainen sitoutuu pian tarkastuskäynnin jälkeen esittämään muutoin luokkiin c tai d luokiteltujen havaintojen vaatimustenmukaisuudesta olennaista näyttöä, jota ei ollut suoraan käytettävissä tarkastuskäynnin aikaan.

14 artikla

Tarkastusraporttien sisältämien tietojen saatavuus

Jos tarkastusraportin sisältämät tiedot koskevat kolmannen maan sääntelyviranomaisten valvonnassa olevaa yritystä ja kuuluvat yhteisön asetuksen (EY) N:o 1592/2002 9 artiklan nojalla tekemän sopimuksen soveltamisalaan, tällaiset tiedot on annettava sopimuspuolena olevan kolmannen maan käyttöön sopimuksen määräysten mukaisesti.

15 artikla

Tarkastusraportin pohjalta toteutetut toimet

1. Virasto voi milloin tahansa tai komission pyynnöstä suorittaa kansallisia ilmailuviranomaisia ja tarvittaessa yrityksiä tai yritysten yhteenliittymiä koskevia tarkastuksia arvioidakseen sitä, onko korjaavat toimet toteutettu tyydyttävällä tavalla. Tällaisista tarkastuksista on ilmoitettava kyseiselle kansalliselle ilmailuviranomaiselle kaksi viikkoa etukäteen, mutta tarkastusten ei tarvitse noudattaa 8–12 artiklassa säädettyjä määräaikoja eikä menettelyitä lukuun ottamatta vaatimusta laatia lopullinen tarkastusraportti.

2. Jos lopullinen tarkastusraportti sisältää raportointivaiheessa 13 artiklan c, d tai f alakohdan mukaisesti tehtyjä havaintoja, joista käy ilmi, ettei vaatimuksia noudateta, virasto toimittaa tarkastuksen kohteena olleen jäsenvaltion kansalliselle ilmailuviranomaiselle selvennyspyynnön ja/tai korjaavia toimia koskevan pyynnön ja asettaa vastaamisen määräajaksi enintään kaksi viikkoa 13 artiklan d ja f alakohdan ja kymmenen viikkoa 13 artiklan c alakohdan mukaisesti tehtyjen havaintojen osalta.

3. Jos tarkastuksen kohteena olleen jäsenvaltion kansallisen ilmailuviranomaisen antamat selvennykset eivät tyydytä virastoa tai jos viranomainen ei ole ajoissa ehdottanut tyydyttäviä korjaavia toimia tai toteuttanut niitä asianmukaisesti, virasto toimittaa kyseiselle kansalliselle ilmailuviranomaiselle sekä komissiolle ja kyseiselle jäsenvaltiolle täydentävän raportin. Komissio voi myöhemmin toimittaa raportin kaikille kansallisille ilmailuviranomaisille.

4. Edellä 3 kohdassa tarkoitetun raportin esittämisen jälkeen ja rajoittamatta perustamissopimuksen 226 artiklan soveltamista komissio voi, jos tehdään tämän asetuksen 13 artiklan c ja d alakohdan mukaisia havaintoja, toteuttaa seuraavia toimia:

a) esittää huomautuksia kyseiselle jäsenvaltiolle tai pyytää lisäselvityksiä havaintojen tai niiden osien selventämiseksi;

b) pyytää virastoa toteuttamaan kaikki tarvittavat kansallisia ilmailuviranomaisia koskevat tarkastukset korjaavien toimien toteuttamisen tarkistamiseksi; jälkitarkastuksesta on ilmoitettava vähintään kaksi viikkoa etukäteen.

16 artikla

Lisätarkastukset

Virasto voi komission pyynnöstä suorittaa kansallisia ilmailuviranomaisia koskevia lisätarkastuksia, jos tarkastuksen katsotaan olevan tarpeen turvallisuussyistä. Tällaisista tarkastuksista on ilmoitettava kyseiselle kansalliselle ilmailuviranomaiselle kaksi viikkoa etukäteen, mutta tarkastusten ei tarvitse noudattaa 7–12 artiklassa säädettyjä määräaikoja eikä menettelyitä lukuun ottamatta vaatimusta laatia lopullinen tarkastusraportti.

17 artikla

Standardointitarkastuksia koskeva ohjelma ja vuosikertomus

Virasto laatii vuosittaisen tarkastusohjelman kaikilla asetuksen (EY) N:o 1592/2002 täytäntöönpanosääntöjen sääntelemillä aloilla. Vuosiohjelma toimitetaan tiedoksi komissiolle ja muille viraston hallintoneuvoston jäsenille osana asetuksen (EY) N:o 1592/2002 24 artiklan 2 kohdan c alakohdan säännösten mukaista viraston toimintaohjelmaa.

Virasto toimittaa ennen kunkin vuoden maaliskuun 31 päivää komissiolle vuosikertomuksen, jossa esitetään analyysi edellisen vuoden aikana suoritetuista standardointitarkastuksista.

18 artikla

Työskentelymenettelyt

Virasto vahvistaa asianmukaiset työskentelymenettelyt sille tämän asetuksen 5–16 artiklassa osoitettujen tehtävien toteuttamiseksi kahden kuukauden kuluessa asetuksen voimaantulosta.

19 artikla

Voimaantulo

Tämä asetus tulee voimaan sen julkaisemista Euroopan unionin virallisessa lehdessä seuraavan kuukauden ensimmäisenä päivänä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä toukokuuta 2006. Komission puolesta Jacques BARROT Varapuheenjohtaja

(1) EYVL L 240, 7.9.2002, s. 1. Asetus sellaisena kuin se on viimeksi muutettuna komission asetuksella (EY) N:o 1701/2003 (EUVL L 243, 27.9.2003, s. 5).

(2) EUVL L 243, 27.9.2003, s. 6. Asetus sellaisena kuin se on muutettuna asetuksella (EY) N:o 706/2006 (EUVL L 122, 9.5.2006, s. 16).

(3) EUVL L 315, 28.11.2003, s. 1. Asetus sellaisena kuin se on muutettuna asetuksella (EY) N:o 707/2006 (EUVL L 122, 9.5.2006, s. 17).

(4) EYVL L 317, 3.12.2001, s. 1.